VEGA og Monstera præsenterer
**Larkin Poe fyrer op for roots-festen**
*Den 29. maj sender de amerikanske søstre i Larkin Poe Store VEGA på en magisk rejse gennem roots-genrens hellige haller.*

De to musikalske søstre, Rebecca og Megan Lovell, startede deres organiske eksperimenter inden for rock, blues og folk tilbage i 2010, efter de stoppede det populære, musikalske projekt The Lovell Sisters.

I løbet af de sidste fem år har de talentfulde musikere fra Georgia sendt et væld af smukke livesessions ud på YoTube og Facebook til et stort dedikeret følge. Med smukke vokalharmonier, lap steel og guitar perfektionerer søstrene en folk-nerve, der med personlighed og indlevelse rammer lige i hjertekulen.

Udover at skrive deres egne sange, har de også indspillet sprøde covernumre af bl.a. Robert Johnson, Black Sabbath, Howlin Wolf og The Allmann Brothers.

Larkin Poe udgav deres debutalbum, *Kin,* i 2014 og spillede samme år en magisk koncert på Glastonbury, der fik The Observer til notere ”The Best Discovery” i festivalprogrammet.

De to søstre indspiller selv de fleste instrumenter på deres album. På deres seneste, *Venom & Faith,* fra sidste år manifesterer duoen sig som en af de mest, spændende nye stemmer inden for den amerikanske roots-genre. Albummet bragte søstrene til de store amerikanske festivaler som Bonnaroo og Lollapalloza samt en supporttjans på country-stjernen Keith Urbans verdensturné.

Da Larkin Poe i foråret lagde vejen forbi Pumpehuset, skrev musikbloggen Bluesnews i rosende vendinger: ”*Det var ganske enkelt umuligt ikke at lade sig rive med af denne energiske, positive, nærværende og dybt musikalske blues-performance”*

**Fakta om koncerten:**

Larkin Poe (US)

Fredag d. 29. maj kl. 20.00

Store VEGA, Enghavevej 40, 1674 København V

Billetpris: 250 kr. + gebyr

Billetsalget starter fredag den 18. oktober kl. 10.00 via vega.dk og Ticketmaster.